CELEX: 52014PC0734
Language: lt
Date: 2014-12-09
Title: Pasiūlymas EUROPOS PARLAMENTO IR TARYBOS SPRENDIMAS dėl Europos prisitaikymo prie globalizacijos padarinių fondo lėšų mobilizavimo pagal 2013 m. gruodžio 2 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės, bendradarbiavimo biudžeto klausimais ir patikimo finansų valdymo 13 punktą (paraiška „EGF/2014/012 BE/ArcelorMittal“)

|
			
		
		
		52014PC0734
		
			Pasiūlymas EUROPOS PARLAMENTO IR TARYBOS SPRENDIMAS dėl Europos prisitaikymo prie globalizacijos padarinių fondo lėšų mobilizavimo pagal 2013 m. gruodžio 2 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės, bendradarbiavimo biudžeto klausimais ir patikimo finansų valdymo 13 punktą (paraiška „EGF/2014/012 BE/ArcelorMittal“) /* COM/2014/0734 final - 2014/ () */
			
				
		
		
			
			   	AIŠKINAMASIS MEMORANDUMAS
PASIŪLYMO APLINKYBĖS
1.           Europos prisitaikymo prie
globalizacijos padarinių fondo (toliau – EGF) finansinės paramos
taisyklės nustatytos 2013 m. gruodžio 17 d. Europos Parlamento ir Tarybos
reglamente (ES) Nr. 1309/2013 dėl Europos prisitaikymo prie
globalizacijos padarinių fondo (2014–2020 m.), kuriuo panaikinamas
Reglamentas (EB) Nr. 1927/2006[1]
(toliau – EGF reglamentas). 
2.           Belgijos valdžios
institucijos pateikė paraišką „EGF/2014/012 BE/ArcelorMittal“
dėl finansinės paramos iš EGF, nes iš „ArcelorMittal Liège S.A.“
Belgijoje buvo atleista darbuotojų.
3.           Išnagrinėjusi šią
paraišką Komisija, laikydamasi visų EGF reglamento taikytinų
nuostatų, padarė išvadą, kad sąlygos finansinei paramai iš
EGF suteikti yra įvykdytos.
PARAIŠKOS SANTRAUKA
 EGF paraiška || „EGF/2014/012 BE/ArcelorMittal“ 
 Valstybė narė || Belgija 
 Susijęs (-ę) regionas (-ai) (NUTS 2 lygis) || Lježo provincija (BE 33) 
 Paraiškos pateikimo data || 2014 07 22 
 Paraiškos gavimo patvirtinimo data || 2014 08 04 
 Prašymo pateikti papildomos informacijos data || 2014 07 24 
 Papildomos informacijos pateikimo terminas || 2014 09 16 
 Vertinimo atlikimo terminas || 2014 12 09 
 Intervencijos kriterijus || EGF reglamento 4 straipsnio 1 dalies a punktas 
 Pagrindinė įmonė || „ArcelorMittal Liège S.A.“ 
 Ekonominės veiklos sektorius (-iai) (NACE 2 red. skyrius)[2] || 24 skyrius (Pagrindinių metalų gamyba) 
 Patronuojamųjų bendrovių, tiekėjų ir galutinės grandies gamintojų skaičius || Nėra 
 Ataskaitinis laikotarpis (keturių mėnesių) || 2014 m. sausio 1 d.–2014 m. gegužės 1 d. 
 Atleistų darbuotojų arba darbo veiklą nutraukusių asmenų skaičius per ataskaitinį laikotarpį (a) || 752 
 Atleistų darbuotojų arba darbo veiklą nutraukusių asmenų skaičius prieš ataskaitinį laikotarpį arba po jo (b) || 533 
 Bendras atleistų darbuotojų skaičius (a + b) || 1 285 
 Numatytas bendras tikslinių paramos gavėjų skaičius || 910 
 Prie individualių poreikių pritaikytoms paslaugoms skirtas biudžetas, EUR || 2 575 900 
 EGF paramai įgyvendinti skirtas biudžetas[3], EUR || 76 578 
 Visa suma, EUR || 2 652 478   
 EGF parama, EUR (60 proc.) ||  1 591 486   
PARAIŠKOS VERTINIMAS
Procedūra
4.           Belgijos valdžios
institucijos paraišką „EGF/2014/012 BE/ArcelorMittal“ pateikė 2014 m.
liepos 22 d., t. y. per 12 savaičių nuo dienos, kurią
buvo įgyvendinti toliau išdėstyti intervencijos kriterijai. 2014 m.
liepos 24 d. Komisija Belgijos valdžios institucijoms išsiuntė
pirminius klausimus, o 2014 m. rugpjūčio 4 d., per dvi savaites po
paraiškos pateikimo dienos, patvirtino gavusi paraišką. Valstybė
narė papildomą informaciją pateikė per šešias savaites nuo
patvirtinimo dienos. 12 savaičių terminas, iki kurio gavusi tinkamai
užpildytą paraišką Komisija turėtų baigti paraiškos
atitikties finansinės paramos suteikimo sąlygoms vertinimą,
baigiasi 2014 m. gruodžio 9 d. 
Paraiškos tinkamumas
Susijusi įmonė ir paramos
gavėjai
5.           Paraiška susijusi su 1 285 darbuotojais,
atleistais iš įmonės „ArcelorMittal Liège S.A.“. Ši įmonė
vykdė veiklą NACE 24 skyriui (Pagrindinių metalų gamyba)
priskiriamame ekonomikos sektoriuje. Darbuotojai atleisti iš susijusios
įmonės NUTS[4]
2 lygio Lježo regione (BE33).
Intervencijos kriterijai
6.           Šią paraišką
Belgijos valdžios institucijos pateikė laikydamosi EGF reglamento 4
straipsnio 1 dalies a punkte nustatyto intervencijos kriterijaus, pagal
kurį per keturių mėnesių ataskaitinį laikotarpį
valstybės narės įmonėje ne mažiau kaip 500 darbuotojų
būtų atleista arba savarankiškai dirbančių asmenų
veikla būtų nutrūkusi, įskaitant jos tiekėjų ir
galutinės grandies gamintojų atleistus darbuotojus.
7.           Keturių
mėnesių ataskaitinis laikotarpis – nuo 2014 m. sausio 1 d. iki 2014
m. gegužės 1 d.
8.           Paraiška
susijusi su 752 darbuotojais, atleistais[5] iš
įmonės per keturių mėnesių ataskaitinį
laikotarpį.
Atleistų darbuotojų ir darbo
veiklą nutraukusių asmenų skaičiaus apskaičiavimas
9.           Atleisti darbuotojai
pradėti skaičiuoti nuo darbdavio individualaus įspėjimo
apie darbuotojo atleidimą arba apie darbo sutarties nutraukimą
dienos.
Reikalavimus atitinkantys paramos
gavėjai
10.         Be jau minėtų
darbuotojų, prie reikalavimus atitinkančių paramos gavėjų
priskiriami ir 533 darbuotojai, kurie buvo atleisti prieš keturių
mėnesių ataskaitinį laikotarpį arba po jo. Visi šie
darbuotojai atleisti po 2011 m. spalio 14 d. bendro pareiškimo apie
planuojamą darbuotojų atleidimą. Galima nustatyti aiškų
priežastinį ryšį su atleidimą ataskaitiniu laikotarpiu
paskatinusiu įvykiu, nes visų darbuotojų atleidimas yra
susijęs su tuo pačiu darbuotojų mažinimo procesu, pradėtu 2011
m. spalio mėn.
11.         Todėl bendras
reikalavimus atitinkančių paramos gavėjų skaičius yra 1 285.

Darbuotojų atleidimo sąsaja su
esminiais pasaulio prekybos sistemos struktūriniais pokyčiais
dėl globalizacijos
12.         Siekdama nustatyti
darbuotojų atleidimo sąsają su esminiais pasaulio prekybos
sistemos struktūriniais pokyčiais dėl globalizacijos, Belgija
teigia, kad plieno gamybos sektorius, kuriame vykdė veiklą
„ArcelorMittal Liège S.A“, patyrė didelių ekonominių
sukrėtimų, visų pirma, ES rinkos dalis sparčiai
sumažėjo. 
13.         2007–2013 m. neapdoroto
plieno gamyba ES-27 sumažėjo nuo 210,1 mln. iki 166,2 mln. tonų[6] (− 20,9 proc.;
− 3,8 proc. metinio augimo lygio[7]),
o pasauliniu mastu – padidėjo nuo 1 348,1 mln. iki 1 649,3 mln. tonų
(+ 22,3 proc.; + 3,4 proc. metinio augimo lygio).
Todėl, taip pat remiantis Belgijos valdžios institucijų nurodytais
duomenimis, 2007–2013 m. laikotarpiu ES plieno gamybos dalis nuolat
mažėjo (nuo 16 proc. pasaulinės plieno gamybos 2007 m. iki 10 proc.
2013 m.). Europoje gamybos sumažėjimas yra žymiai didesnis negu
Jungtinėse Amerikos Valstijose ir Rusijoje. Priešingai, labai smarkiai
išaugo Azijos dalis – nuo 56 proc. iki 67 proc. per tą patį
laikotarpį. 
14.         Šių prekybos sistemos
pokyčių poveikį sustiprino ir kiti veiksniai, kaip antai
dėl ekonomikos krizės sumažėjusi plieno paklausa
automobilių pramonės ir statybos sektoriuose ES ir santykinai
padidėjusios gamybos sąnaudos (žaliavos, energija, aplinkosaugos
apribojimai ir t. t.). Dėl šių veiksnių nukentėjo ES plieno
pramonės konkurencingumas, todėl pastaraisiais metais plieno pramonės
sektoriuje prarasta daug darbo vietų, nes keli Europos plieno gamintojai
uždarė gamyklas ir buvo restruktūrizuoti[8]. Pvz., 2008–2013 m.
metalurgijos pramonės sektoriaus (NACE 2 red. 24 skyrius (Pagrindinių
metalų gamyba)) darbuotojų skaičius ES-27 sumažėjo maždaug 280 000
– nuo 1,44 mln. iki 1,16 mln. (− 19,4  proc.). 
15.         Nuo EGF veiklos pradžios 2007 m.
plieno pramonės sektoriuje pateiktos keturios EGF paraiškos[9]. Trys iš šių
paraiškų buvo susijusios su esminiais pasaulio prekybos sistemos
struktūriniais pokyčiais dėl globalizacijos[10], o viena – su
pasauline finansų ir ekonomikos krize[11].
Darbuotojų atleidimą ir darbo
veiklos nutraukimą lemiantys įvykiai 
16.         Darbuotojų atleidimą
ir darbo veiklos nutraukimą lemiantys įvykiai yra susiję su
„ArcelorMittal“ grupės paskelbimu apie didelio masto  restruktūrizavimą
Europos Sąjungoje 2008 m. Šis sprendimas buvo priimtas atsižvelgiant
į tai, kad įmonė turėjo perteklinių pajėgumų
Europoje, palyginti su rinkos plėtros tendencijomis. Grupė
nusprendė visam laikui uždaryti 10 iš 25 aukštakrosnių Europoje ir
uždaryti kelis gamybos padalinius. Per 5 metus atleista beveik 33 000
darbuotojų, apie 25 proc. visos darbo jėgos. 
17.         Belgijos valdžios
institucijų teigimu, dėl sumažėjusios plieno paklausos,
santykinai padidėjusių gamybos sąnaudų (žaliavų,
energijos, aplinkosaugos apribojimų ir kt.) ir sumažėjusių
plieno kainų (beveik 17 proc. plieno ritinio kainos), 2011 m.
gamintojas sumažino gamybos apimtį ir nusprendė uždaryti Lježo
aukštakrosnę, dėl ko galiausiai buvo atleisti visi 1 285
darbuotojai.
Tikėtinas darbuotojų atleidimo
poveikis vietos, regiono ar šalies ekonomikai ir užimtumui
18.         Metalo apdirbimo sektorius
Lježe pastaraisiais metais sumažėjo nuo 6 193 darbo vietų 40
įmonių 2007 m. iki 4 187 darbo vietų 35
įmonėse 2012 m., t. y. užimtumas šiame sektoriuje sumažėjo
32 proc. „ArcelorMittal“ darbuotojų mažinimo poveikis ypač
didelis, nes „ArcelorMittal“ darbuotojų dalis vietos metalo sektoriuje
sudaro 78,9 proc., o gamybos sektoriuje – 14,3 proc.
19.         2008–2009 m. ir 2011 m.
finansų krizės vis dar juntamos Valonijos ekonomikoje ir dėl
„ArcelorMittal“ darbuotojų mažinimo regione neteks darbo dar daugiau
darbuotojų. 2014 m. gegužės mėn. Lježe buvo įregistruota 54 440
darbo ieškančių asmenų, t. y. nedarbo lygis siekė 19,48 proc.
Šie asmenys dažnai neturi kvalifikacijos (49,9 proc. neturi vidurinio
išsilavinimo), o 40,4 proc. nedirbo daugiau nei dvejus metus. Lježo darbo
jėgos aktyvumo lygis yra vienas mažiausių Valonijos regione – 53,4 proc.
(56,7 proc. Valonijos regione)[12].
Tiksliniai paramos gavėjai ir
siūlomi veiksmai
Tiksliniai paramos gavėjai
20.         Apskaičiuota, kad
priemonėmis pasinaudos 910 remtinų darbuotojų. Šių
darbuotojų pasiskirstymas pagal lytį, pilietybę ir amžių:
 Kategorija || Tikslinių paramos gavėjų skaičius 
 Lytis: || Vyrai: || 871 || (96 %) 
   || Moterys: || 39 || (4 %) 
 Pilietybė: || ES piliečiai: || 910 || (100 %) 
   || ne ES piliečiai: || 0 || (0 %) 
 Amžiaus grupė: || 15–24 m. asmenys: || 25 || (3 %) 
   || 25–29 m. asmenys: || 37 || (4 %) 
   || 30–54 m. asmenys: || 803 || (88 %) 
   || 55–64 m. asmenys: || 45 || (5 %) 
   || vyresni nei 64 m. asmenys: || 0 || (0 %) 
Siūlomų veiksmų tinkamumas
21.         Tik
kai kurios priemonės, kurios yra dalis veiksmų, kuriuos Belgijos
valdžios institucijos įgyvendins siekdamos remti „ArcelorMittal“ atleistus
darbuotojus, bus bendrai finansuojamos iš EGF. Todėl priemonės,
kurios Belgijoje yra privalomos pagal kolektyvinio atleidimo iš darbo
procedūrą ir kurios vykdomos kaip įprastinė
perkvalifikavimo skyriaus veikla (pvz., parama įsidarbinti, pagrindinis
mokymas, pagalba ieškant darbo ir konsultacijos karjeros klausimais ir
t. t.), neįtrauktos į šią EGF paraišką. 
22.         Prie individualių
poreikių pritaikytos paslaugos, kurios bus teikiamos atleistiems
darbuotojams, apima toliau išvardytus veiksmus.
–              
Perkvalifikavimas. 
         Parama, konsultacijos ir (arba) integracija. Šios
paslaugos teikiamos remiantis įprastine perkvalifikavimo skyriaus vykdoma
veikla[13].
Paslaugas teiks FOREM darbuotojų grupė (projekto vadovas ir
specialiai parengti konsultantai) kartu su buvusių darbuotojų
atstovais, kurie veikia kaip socialiniai padėjėjai (accompagnateurs
sociaux), kurie skatins darbuotojus pasinaudoti priemonėmis ir
padės jiems tvarkyti administracines procedūras. Siekiant, kad
darbuotojai lengviau palaikytų ryšius, paslaugos teikiamos bendrai visiems
atleistiems darbuotojams tam skirtose patalpose. Paslaugas sudaro trijų
rūšių veiksmai: i) teikiama bendra informacija apie darbo paieškos
metodus (CV ir paraiškos laiško rašymas, naudojimasis interneto ištekliais ir
t. t.), aiškinami darbo teisės aktai (įdarbinimas, nedarbas, darbo
sutartis, pensija), informuojama apie diskriminaciją, pristatomos
perspektyvios profesijos ir sektoriai ir t. t.; ii) rengiami individualūs
pokalbiai su FOREM konsultantu (įgūdžių patikrinimas, karjeros
modelis, konsultacijos dėl mokymo ir t. t.); iii) visiems nemokamai
suteikiama galimybė naudotis darbo paieškos priemonėmis (IT
įranga su prieiga prie interneto, telefonas, specialūs dokumentai ir
t. t.). Ši priemonė bus teikiama visiems 910 remtinų darbuotojų
ne ilgiau kaip 24 mėnesius. 
         Palankių sąlygų ieškoti darbo sudarymas.
FOREM taip pat vykdys konkrečius veiksmus, kuriais bus siekiama
palengvinti darbo paiešką ir išspręsti persikvalifikavimo problemas.
Pvz., bus rengiami atleistų darbuotojų susitikimai su galimais
darbdaviais (tinkamo darbo paieška), įmonių vizitai, susitikimai su
įdarbinimo agentūrų atstovais siekiant pasirengti pokalbiui
dėl darbo, taip pat bus keičiamasi patirtimi su kitais darbuotojais,
kurie jau persikvalifikavo arba rado darbą po kolektyvinio atleidimo. 
–              
Mokymas ir perkvalifikavimas.
         Integruotas mokymas. Įvairius profesinio mokymo
kursus (atsižvelgiant į kursų rūšį) galėtų rengti
FOREM, mokymo centrai (centres de compétences) arba IFAPME[14]. Visų pirma FOREM
darbuotojai padės kiekvienam dalyviui apibrėžti savo su darbu
susijusius tikslus ir išsirinkti vieną iš trijų mokymo modulių.
Darbuotojai, kurie galėtų persikvalifikuoti į panašią
profesiją, pagal kurią jie dirbo „ArcelorMittal“,
galėtų rinktis arba 40 val. konkretų (specializacijos)
modulį, per kurį pritaikytų savo kvalifikaciją ir ją
atnaujintų, arba papildomą 320 val. kursą, per kurį jie
įgytų naują kvalifikaciją ir galėtų ieškoti darbo
pagal naują profesiją pramonės sektoriuje. Norėdami
persikvalifikuoti į visiškai skirtingą veiklos sektorių
darbuotojai galėtų dalyvauti profesinio mokymo kursuose (vidutiniškai
trunkančiuose 960 val.), per kuriuos jie įgytų šiai profesijai
reikalingą kvalifikaciją. Pasibaigus kiekvienam mokymo moduliui
naujus įgūdžius galima įvertinti ir patvirtinti dokumentais.
Atsižvelgiant į mokymo rūšį ir kvalifikacijos sritį
dalyviai gaus oficialų įgūdžių patvirtinimą (t. y.
kvalifikacijos pažymėjimą), kursų lankymo pažymėjimą
(kvalifikacijos sritims ar profesijoms, kurių oficialiai patvirtinti
neįmanoma) arba įgūdžių pripažinimą (ne per oficialius
mokymo kursus įgytiems įgūdžiams ir kvalifikacijai patvirtinti).
Oficialus įgūdžių patvirtinimas tikrinamas atliekant vertinimo
užduotis, po kurių suteikiamas per mokymo kursus įgytų
įgūdžių pažymėjimas (Certificat des Compétences Acquises
en Formation – CECAF). Įgūdžių pripažinimas tikrinamas
atliekant vertinimo užduotis, po kurių suteikiamas įgūdžių
įrodymo dokumentas (titres de compétences).
         Patirties perdavimas. Patyrę darbuotojai gali
tapti techninio išsilavinimo srities mokytojais arba instruktoriais ir taip
išplėsti savo įgūdžius ir praktinę patirtį. Siekiant
paskatinti tam tikrus darbuotojus mokytis ir tapti profesinio rengimo
mokytojais FOREM ir įvairių techninio išsilavinimo įstaigų
filialų federacijos sukurs specialų informuotumo didinimo ir
parengiamojo mokymo modulį. Per šį modulį bus teikiama speciali
informacija, techninė parama, rengiami susitikimai su specialistais ir
apsilankymai vietoje. Modulis truks aštuonias savaites ir bus skirtas maždaug
dešimčiai darbuotojų.
–              
Verslumo skatinimas.
         Parama įmonėms kurti. Darbuotojams,
ketinantiems steigti savo verslą, konsultacijas ir paramą teiks FOREM
patarėjas verslo kūrimo klausimais. Bus vykdoma dviejų
rūšių paramos veikla: i) bendri informaciniai susitikimai, per
kuriuos didinamas informuotumas apie verslo kūrimo galimybes, teikiama
informacija apie teisinius klausimus ir paramos verslo kūrimui priemones;
ii) asmeniniai pokalbiai su suinteresuotaisiais darbuotojais siekiant apžvelgti
jų projektus ir supažindinti su verslo paramos organizacijomis bei
paslaugų teikėjais. Patarėjas glaudžiai bendradarbiaus su
perkvalifikavimo skyriais, kad padėtų darbuotojams įgyvendinti
jų verslo projektus. Tikimasi, kad informaciniuose susitikimuose dalyvaus
maždaug 50 darbuotojų, o pokalbiuose ir tolesnėje veikloje – maždaug 20.

         Parama kolektyviniams projektams. Darbuotojams,
svarstantiems galimybę kartu kaip grupė sukurti socialinę
įmonę, konsultacijas ir paramą teiks speciali konsultavimo
įmonė (atrinkta konkurso tvarka) ir perkvalifikavimo skyrius. Tokia
paramos veikla bus informaciniai ir informuotumo apie verslo kūrimą
ir pagrindinius vadovavimo įgūdžius didinimo susitikimai, taip pat
konsultacijos dėl įmonės steigimo (pvz., verslo plano
kūrimo, teisinių statutų rengimo, rinkodaros ir t. t.).
Gali būti skiriamos dotacijos siekiant padėti padengti tokių
verslo projektų veiklos pradžios sąnaudas. Darbuotojai turi pateikti
paraišką, kurioje aprašomas projektas (pvz., darbuotojų
įgūdžiai ir patirtis, galimybių studija, finansinė
analizė, rinkos potencialas, augimo galimybės, socialinė ir ekonominė
nauda ir t. t.). Paraiškas vertina ir dėl dotacijos skyrimo sprendžia
perkvalifikavimo skyriaus paramos komitetas, kurį sudaro darbdavio,
profesinių sąjungų ir FOREM atstovai. Kiekvienas projekte
dalyvaujantis darbuotojais gali gauti 5 000 EUR dotaciją (visi
dalyvaujantys darbuotojai gali kartu sutelkti lėšas). Dotacijos gali
būti naudojamos įrangos pirkimo, prekių, viešinimo,
konsultacijų, mokymų ir t. t. išlaidoms padengti. Dotacijas
administruos konsultavimo įmonė, kuri FOREM atsiskaitys apie išlaidų
panaudojimą (pateiks sąskaitas faktūras ir patvirtinamuosius
dokumentus). Tikimasi, kad šia priemone pasinaudos apie 100 darbuotojų ir
bus suteiktos penkios paramos dotacijos.
23.         Čia
aprašyti siūlomi veiksmai yra aktyvios darbo rinkos priemonės, priskiriamos
prie reikalavimus atitinkančių veiksmų, apibrėžtų EGF
reglamento 7 straipsnyje. Šie veiksmai nepakeičia pasyvių
socialinės apsaugos priemonių. 
24.         Belgijos valdžios institucijos
pateikė prašomą informaciją apie veiksmus, kurie susijusioms
įmonėms yra privalomi pagal nacionalinės teisės aktus arba
kolektyvines sutartis. Jos patvirtino, kad finansinė parama iš EGF
nepakeis tokių veiksmų.
Biudžeto sąmata
25.         Bendros numatytos išlaidos yra
2 652 478 EUR, iš kurių prie individualių
poreikių pritaikytų paslaugų išlaidoms skiriama 2 575 900 EUR,
o parengiamosios, valdymo, informavimo ir viešinimo, kontrolės ir
ataskaitų teikimo veiklos išlaidoms – 76 578 EUR.
26.         Bendra
iš EGF prašomos finansinės paramos suma yra 1 591 486 EUR (60
proc. visų išlaidų).
 Veiksmai || Numatomas dalyvių skaičius || Numatomos išlaidos vienam dalyviui, EUR (*) || Bendros numatytos išlaidos, EUR (*) 
 Prie individualių poreikių pritaikytos paslaugos (veiksmai pagal EGF reglamento 7 straipsnio 1 dalies a ir c punktus) 
 Perkvalifikavimas: (Orientation professionelle) – parama, konsultacijos ir (arba) integracija (Reconversion/Insertion) – palankių sąlygų ieškoti darbo sudarymas (Dynamisation de la recherche d’emploi) ||     910   150 ||     2 054   300 ||     1 869 000   45 000 
 Mokymas ir perkvalifikavimas: (Formations) – integruotas mokymas (Formations intégrées) – patirties perdavimas (Transmission d'expérience) ||     300   10 ||     1 713   300 ||     513 900   3 000 
 Verslumo skatinimas: (Aide à la création d'emploi) – parama įmonėms kurti (Autocréation d'emploi individuelle) – parama kolektyviniams projektams (Soutien à l'émergence de projets colletifs) ||     50   100 ||     900   1 000 ||     45 000   100 000 
 Tarpinė suma (a): || – || 2 575 900 
 (100,0 %) 
 Išmokos ir paskatos (veiksmai pagal EGF reglamento 7 straipsnio 1 dalies b punktą). 
 || Tarpinė suma (b): || – || 0 
 || (0,00 %) 
 Veiksmai pagal EGF reglamento 7 straipsnio 4 dalį 
 1. Parengiamoji, valdymo, kontrolės ir ataskaitų teikimo veikla || – || 32 778 
 2. Informavimo ir viešinimo veikla || – || 43 800 
 Tarpinė suma (c): || – || 76 578 
 (2,9 %) 
 Bendros išlaidos (a + b + c): || – || 2 652 478 
 EGF parama (60 proc. visų išlaidų) || – || 1 591 486 
(*) Bendra suma netiksli dėl
suapvalinimo.
Išlaidų tinkamumo finansuoti
laikotarpis
27.         Belgijos valdžios institucijos
prie individualių poreikių pritaikytas paslaugas tiksliniams paramos
gavėjams pradėjo teikti 2014 m. sausio 1 d. Todėl 22 punkte
nurodytiems veiksmams skirtoms išlaidoms bus galima skirti EGF finansinę
paramą nuo 2014 m. sausio 1 d. iki 2016 m. liepos 22 d.
28.         Belgijos valdžios institucijos
patyrė EGF paramai įgyvendinti skirtų administracinių
išlaidų nuo 2014 m. sausio 1 d. Todėl parengiamosios, valdymo,
informavimo ir viešinimo, kontrolės ir ataskaitų teikimo veiklos
išlaidoms bus galima skirti EGF finansinę paramą nuo 2014 m. sausio 1
d. iki 2017 m. sausio 22 d. 
Iš nacionalinių ar Sąjungos
fondų finansuojamų veiksmų papildomumas
29.         Nacionalinio išankstinio
finansavimo ar bendro finansavimo šaltiniai: įgyvendinti veiksmai bus iš
anksto finansuojami FOREM; perkvalifikavimo skyrius, FOREM ir jo partnerių
mokymą bendrai finansuoja Valonijos regionas.
30.         Belgijos valdžios institucijos
patvirtino, kad pirmiau aprašytoms priemonėms, kurioms skiriama
finansinė parama iš EGF, nebus skiriama finansinė parama pagal kitas
Sąjungos finansines priemones.
31.         Finansinė parama iš ESF
buvo anksčiau skirta projektui (EnTrain – En
Transition-Reconversion-Accompagnement), kurio tikslas – kurti pedagoginius
metodus perkvalifikavimo skyriams. Šio projekto išvados galėtų
būti naudingos įgyvendinant planuojamas priemones.
Tvarka, pagal kurią buvo
konsultuotasi su tiksliniais paramos gavėjais ar jų atstovais arba
socialiniais partneriais, vietos ir regiono valdžios institucijomis
32.         Belgijos valdžios institucijos
nurodo, kad suderintas prie individualių poreikių pritaikytų
paslaugų paketas buvo parengtas konsultuojantis su tiksliniais paramos
gavėjais ir socialiniais partneriais. Šios priemonės parengtos po 2014
m. vasario mėn. – 2014 m. birželio mėn. vykusių diskusijų
ir parengiamųjų posėdžių, kuriuose dalyvavo
įvairūs susiję socialiniai partneriai. 
33.         Perkvalifikavimo skyrius (cellule
de reconversion) buvo specialiai sukurtas įgyvendinant su kolektyvinio
atleidimo tvarka susijusius teisinius įsipareigojimus. Perkvalifikavimo
skyriui vadovauja komitetas, kurį sudaro Valonijos užimtumo ir mokymo
valstybinių tarnybų, FOREM, profesinių sąjungų ir
atitinkamų sektorių profesinio mokymo organizacijų atstovai.
Valdymo ir kontrolės sistemos
34.         Paraiškoje pateiktas valdymo
ir kontrolės sistemos aprašas, kuriame nurodyta susijusių
įstaigų atsakomybė. Iniciatyvinis komitetas, kurį sudaro
visos organizacijos, dalyvaujančios įgyvendinant EGF priemones,
užtikrina bendrą priežiūrą ir koordinavimą. EGF
finansinę paramą valdys ir kontroliuos tos pačios įstaigos,
kurios valdo ir kontroliuoja ESF. Vienas ESF Valonijos–Briuselio federacijos
(anksčiau – Belgijos prancūzų bendruomenė) agentūros
subjektas veiks kaip vadovaujančioji institucija, o kitas atskiras ESF
agentūros subjektas veiks kaip mokėjimo institucija.
Valonijos–Briuselio federacijos generalinis sekretoriatas veiks kaip
tvirtinančioji institucija, o FOREM veiks kaip tarpinė įstaiga. 
Susijusios valstybės narės
įsipareigojimai
35.         Belgijos valdžios institucijos
suteikė visas reikiamas garantijas, kad: 
–              
bus laikomasi vienodo požiūrio ir nediskriminavimo
principo suteikiant galimybę naudotis siūlomais veiksmais ir juos
įgyvendinant;
–              
buvo laikytasi nacionalinės ir ES teisės
aktuose nustatytų su kolektyviniu atleidimu susijusių
reikalavimų[15];
–              
siūlomi veiksmai nebus finansiškai remiami iš
kitų Sąjungos fondų ar pagal kitas finansines priemones ir bus
išvengta bet kokio dvigubo finansavimo;
–              
siūlomi veiksmai papildys
struktūrinių fondų lėšomis finansuojamus veiksmus; 
–              
finansinė parama iš EGF atitiks
procedūrines ir materialines Sąjungos taikomas valstybės
pagalbos taisykles.
POVEIKIS BIUDŽETUI
Biudžeto pasiūlymas
36.         EGF didžiausia metinė
suma neviršija 150 mln. EUR (2011 m. kainomis), kaip nustatyta 2013 m. gruodžio
2 d. Tarybos reglamento (ES, Euratom) Nr. 1311/2013, kuriuo nustatoma 2014–2020
m. daugiametė finansinė programa[16],
12 straipsnyje.
37.         Išnagrinėjusi
paraišką pagal taikytinas EGF reglamento 13 straipsnio 1 dalies
sąlygas ir atsižvelgusi į tikslinių paramos gavėjų
skaičių, siūlomus veiksmus ir numatytas išlaidas, Komisija
siūlo mobilizuoti iš EGF 1 591 486 EUR sumą, atitinkančią 60
proc. siūlomų veiksmų bendrų išlaidų, kad
būtų suteikta finansinė parama pagal pateiktą
paraišką.
38.         Siūlomą
sprendimą mobilizuoti EGF lėšas bendrai priims Europos Parlamentas ir
Taryba, kaip nurodyta 2013 m. gruodžio 2 d. Europos Parlamento,
Tarybos ir Komisijos tarpinstitucinio susitarimo dėl biudžetinės
drausmės, bendradarbiavimo biudžeto klausimais ir patikimo finansų
valdymo[17]
13 punkte.
Susiję teisės aktai
39.         Komisija, pateikdama šį
pasiūlymą dėl sprendimo mobilizuoti EGF lėšas, Europos
Parlamentui ir Tarybai taip pat pateikia pasiūlymą pervesti 1 591 486
EUR sumą į atitinkamą biudžeto eilutę.
40.         Kartu su pasiūlymu
dėl sprendimo mobilizuoti EGF lėšas Komisija priims sprendimą
dėl finansinės paramos kaip įgyvendinimo aktą, kuris
įsigalios tą dieną, kai Europos Parlamentas ir Taryba priims
siūlomą sprendimą mobilizuoti EGF lėšas.
Pasiūlymas
EUROPOS PARLAMENTO IR TARYBOS SPRENDIMAS
dėl Europos prisitaikymo prie
globalizacijos padarinių fondo lėšų mobilizavimo pagal 2013 m.
gruodžio 2 d. Europos Parlamento, Tarybos ir Komisijos tarpinstitucinio
susitarimo dėl biudžetinės drausmės, bendradarbiavimo biudžeto
klausimais ir patikimo finansų valdymo 13 punktą
(paraiška „EGF/2014/012 BE/ArcelorMittal“)
EUROPOS PARLAMENTAS IR EUROPOS
SĄJUNGOS TARYBA,
atsižvelgdami į Sutartį dėl
Europos Sąjungos veikimo,
atsižvelgdami į 2013 m. gruodžio 17 d.
Europos Parlamento ir Tarybos reglamentą (ES) Nr. 1309/2013 dėl
Europos prisitaikymo prie globalizacijos padarinių fondo (2014–2020 m.),
kuriuo panaikinamas Reglamentas (EB) Nr. 1927/2006[18], ypač į jo 15 straipsnio
4 dalį,
atsižvelgdami į 2013 m. gruodžio 2 d.
Europos Parlamento, Tarybos ir Komisijos tarpinstitucinį susitarimą
dėl biudžetinės drausmės, bendradarbiavimo biudžeto klausimais
ir patikimo finansų valdymo[19],
ypač į jo 13 punktą,
atsižvelgdami į Europos Komisijos
pasiūlymą,
kadangi:
(1)       Europos prisitaikymo prie
globalizacijos padarinių fondas (toliau – EGF) įsteigtas teikti
paramą atleistiems darbuotojams ir darbo veiklą nutraukusiems
savarankiškai dirbantiems asmenims dėl su globalizacija susijusių
esminių pasaulio prekybos sistemos struktūrinių
pokyčių, dėl besitęsiančios pasaulinės
finansų ir ekonomikos krizės, kaip nurodyta Reglamente (EB) Nr. 546/2009[20], arba dėl naujos
pasaulinės finansų ir ekonomikos krizės ir padėti jiems
vėl integruotis į darbo rinką;
(2)       EGF didžiausia metinė
suma neviršija 150 mln. EUR (2011 m. kainomis), kaip nustatyta Tarybos
reglamento (ES, Euratom) Nr. 1311/2013 12 straipsnyje;
(3)       2014 m. liepos 22 d. Belgija
pateikė paraišką mobilizuoti EGF lėšas dėl darbuotojų
atleidimo[21]
iš „ArcelorMittal Liège S.A.“ Belgijoje ir ją papildė išsamesne
informacija, kaip nustatyta Reglamento (ES) Nr. 1309/2013 8 straipsnio 3
dalyje. Ši paraiška atitinka EGF finansinės paramos sumai nustatyti
taikomus reikalavimus, kaip nustatyta Reglamento (ES) Nr. 1309/2013 13 straipsnyje;
(4)       todėl iš EGF
turėtų būti mobilizuota 1 591 486 EUR suma finansinei
paramai pagal Belgijos pateiktą paraišką suteikti,
PRIĖMĖ ŠĮ
SPRENDIMĄ: 
1 straipsnis
2015 finansinių metų Europos
Sąjungos bendrajame biudžete EGF lėšos mobilizuojamos siekiant skirti
1 591 486 EUR įsipareigojimų ir mokėjimų
asignavimų sumą.
2 straipsnis
Šis sprendimas
skelbiamas Europos Sąjungos oficialiajame leidinyje.
Priimta Briuselyje
Europos Parlamento vardu                           Tarybos
vardu
Pirmininkas                                                    Pirmininkas
[1]               OL L 347, 2013 12 20, p. 855.
[2]               2006 m. gruodžio 20 d. Europos Parlamento ir
Tarybos reglamentas (EB) Nr. 1893/2006, nustatantis statistinį
ekonominės veiklos rūšių klasifikatorių NACE 2 red. ir iš
dalies keičiantis Tarybos reglamentą (EEB) Nr. 3037/90 bei tam
tikrus EB reglamentus dėl konkrečių statistikos sričių
(OL L 393, 2006 12 30, p. 1).
[3]               Pagal Reglamento (ES) Nr. 1309/2013 7 straipsnio
ketvirtą dalį.
[4]               2012 m. lapkričio 8 d. Komisijos
reglamentas (ES) Nr. 1046/2012, kuriuo įgyvendinamos Europos
Parlamento ir Tarybos reglamento (EB) Nr. 1059/2003 dėl bendro
teritorinių statistinių vienetų klasifikatoriaus (NUTS)
nustatymo nuostatos dėl naujojo regionų suskirstymo laiko
eilučių perdavimo (OL L 310, 2012 11 9, p. 34).
[5]               Pagal EGF reglamento 3 straipsnio a punktą.
[6]               Šaltinis –  Pasaulio plieno asociacija, Steel
Statistical Yearbook 2014.
[7]               Bendras metinio augimo koeficientas.
[8]               Žr. Komisijos komunikatą Parlamentui, Tarybai,
Europos ekonomikos ir socialinių reikalų komitetui ir Regionų
komitetui „Europos plieno pramonės konkurencingumo ir tvarumo veiksmų
planas“ (COM(2013) 407).
[9]               Žr. EGF duomenų bazę adresu http://ec.europa.eu/social/main.jsp?catId=582.

[10]             Paraiškos „EGF/2009/022 BG/Kremikovtsi“ (šią
paraišką Komisija atmetė), „EGF/2012/010 RO/ Mechel“ (2014 m.
gegužės 7 d. COM(2014) 255 final), „EGF/2013/007 BE/Hainaut steel
(Duferco-NLMK)“ (COM(2014)..), „EGF/2013/002 BE/Carsid“ (COM(2014)...).
[11]             Paraiška „EGF/2010/007 AT/Steiermark-Niederösterreich“. 2011
m. rugsėjo 27 d. Sprendimas 2011/652/ES (OL L 263, 2011 10 7,
p. 9).
[12]             Šaltinis – FOREM.
[13]             Perkvalifikavimo skyrius (cellule de reconversion)
specialiai sukurtas įgyvendinant su kolektyvinio atleidimo tvarka
susijusius teisinius įsipareigojimus.
[14]             IFAPME (Institut wallon de Formation en Alternance et
des indépendants et Petites et Moyennes Entreprises) – viešųjų
mokymų institutas, kuris rengia dvejopus su darbu susijusius mokymus –
pameistrystę ir specialius kursus MVĮ vadovams.
[15]             EGF finansinė parama padės Belgijos valdžios
institucijomis teikti įdarbinimo paslaugas ilgiau nei privaloma ir
įgyvendinti papildomas priemones. Skaičiuojant su EGF siejamas
išlaidas Belgijos valdžios institucijos atsižvelgs į priemones,
įgyvendintas per teisinio įsipareigojimo laikotarpį (tai
susiję tik su priemone „Perkvalifikavimas (parama, konsultacijos ir (arba)
integracija)“. Valandų, kurias įdarbinimo paslaugos teiktos per
privalomą laikotarpį, skaičius bus išskaičiuotas iš bendro
įdarbinimo paslaugų, kuriomis bus pasinaudojęs kiekvienas
tikslinis paramos gavėjas, valandų skaičiaus.
[16]             OL L 347, 2013 12 20, p. 884.
[17]             OL C 373, 2013 12 20, p. 1.
[18]             OL L 347, 2013 12 20, p. 855.
[19]             OL C 373, 2013 12 20, p. 1.
[20]             OL L 167, 2009 6 29, p. 26.
[21]             Pagal EGF reglamento 3 straipsnio a dalį.